**ΚΡΙΤΗΡΙΟ ΑΞΙΟΛΟΓΗΣΗΣ**

**Α΄ ΚΕΙΜΕΝΟ**

 **Η Νέα Παιδαγωγική**

 Με τα μαγικά πάντα μάτια, με το πολύβουο, γεμάτο μέλι και μέλισσες μυαλό, μ’ ένα κόκκινο μάλλινο σκούφο στο κεφάλι και τσαρουχάκια με κόκκινες φούντες στα πόδια, ένα πρωί κίνησα, μισό χαρούμενος, μισό αλαφιασμένος, και με κρατούσε ο πατέρας μου από το χέρι. Η μητέρα μού είχε δώσει ένα κλωνί βασιλικό να τον μυρίζουμαι, λέει, να παίρνω κουράγιο, και μου κρέμασε το χρυσό σταυρουλάκι της 1η ενότητα βάφτισης μου στο λαιμό. - Με την ευκή του Θεού και με την ευκή μου …, μουρμούρισε και με κοίταξε με καμάρι.

 Ήμουν σαν ένα μικρό καταστολισμένο σφαγάρι κι ένιωθα μέσα μου περφάνια και φόβο ˙ μα το χέρι μου ήταν σφηνωμένο βαθιά μέσα στη φούχτα του πατέρα μου κι αντρειευόμουν. Πηγαίναμε, πηγαίναμε, περάσαμε τα στενά σοκάκια, φτάσαμε στην εκκλησιά του Αϊ-Μηνά, στρίψαμε, μπήκαμε σ’ ένα παλιό χτίρι, με μια φαρδιάν αυλή, με τέσσερις μεγάλες καμάρες στις γωνιές κι ένα κατασκονισμένο πλατάνι στη μέση. Κοντοστάθηκα, δείλιασα. Το χέρι μου άρχισε να τρέμει μέσα στη μεγάλη 2η ενότητα ζεστή φούχτα.

 Ο πατέρας μου έσκυψε , άγγιξε τα μαλλιά μου, με χάδεψε ˙ τινάχτηκα ˙ ποτέ δε θυμόμουν να μ’ έχει χαδέψει ˙ σήκωσα τα μάτια και τον κοίταξα τρομαγμένος. Είδε πως τρόμαξα, τράβηξε πίσω το χέρι του: - Εδώ θα μάθεις γράμματα, είπε, να γίνεις άνθρωπος ˙ κάμε το σταυρό σου.

 Ο δάσκαλος πρόβαλε στο κατώφλι ˙ κρατούσε μια μακριά βίτσα και μου φάνηκε άγριος, με μεγάλα δόντια, και κάρφωσα τα μάτια μου στην κορφή του κεφαλιού του να δω αν έχει κέρατα ˙ μα δεν είδα, γιατί φορούσε καπέλο. – Ετούτος είναι ο γιος μου, του ‘πε ο πατέρας μου. Ξέμπλεξε το χέρι μου από τη φούχτα του και με παρέδωκε στο δάσκαλο. 3η ενότητα – Το κρέας δικό σου, του ‘πε, τα κόκαλα δικά μου ˙ μην τον λυπάσαι, δέρνε τον, κάμε τον άνθρωπο. - Έγνοια σου, καπετάν Μιχάλη ˙ έχω εδώ το εργαλείο που κάνει τους ανθρώπους, είπε ο δάσκαλος κι έδειξε τη βίτσα. (Ν. Καζαντζάκης, Αναφορά στον Γκρέκο, Εκδόσεις Ελένης Ν. Καζαντζάκη)

Β. ΕΡΩΤΗΣΕΙΣ

1. α) Να περιγράψετε την ψυχολογική κατάσταση του μικρού ήρωα κατά την πρώτη του μέρα στο σχολείο. β) «έχω εδώ το εργαλείο που κάνει τους ανθρώπους, είπε ο δάσκαλος κι έδειξε τη βίτσα.» Ποια αντίληψη της εποχής για τη «σωστή διαπαιδαγώγηση» εκφράζουν τα πρώτα λόγια του δασκάλου;

 (Μονάδες 1,5+1=2,5) 2. α) Να γράψετε έναν πλαγιότιτλο για κάθε μια από τις τρεις ενότητες που σας δίνονται (είναι σημειωμένες στο κείμενο). β) «Το κρέας δικό σου, του ‘πε, τα κόκαλα δικά μου ˙ μην τον λυπάσαι, δέρνε τον, κάμε τον άνθρωπο.» Στο παραπάνω απόσπασμα του κειμένου να βρείτε: α) Ποιος είναι ο πομπός και ποιος ο δέκτης του μηνύματος; β) Ποιο μήνυμα απευθύνει ο πομπός στο δέκτη και με ποιο σκοπό;

 (Μονάδες 1,5+1=2,5) 3. α) Να χαρακτηρίσετε τις παρακάτω προτάσεις του κειμένου ως προς τα συστατικά τους (απλές, ελλειπτικές, επαυξημένες, σύνθετες). Να αιτιολογήσετε τις επιλογές σας.

|  |  |
| --- | --- |
| **Προτάσεις**  | **Είδος / Αιτιολόγηση** |
| με κρατούσε ο πατέρας |  |
| Η μητέρα μου μού είχε δώσει ένα κλωνί βασιλικό  |  |
| (εγώ) ένιωθα μέσα μου περφάνια και φόβο |  |
| Κοντοστάθηκα,  |  |
| Το κρέας δικό σου  |  |

β) Να χαρακτηρίσετε τις παρακάτω προτάσεις ως προς το περιεχόμενό τους (αποφαντικές, ερωτηματικές, προστακτικές, επιφωνηματικές) α) που πηγαίναμε; β) φτάσαμε στην εκκλησιά του Αϊ-Μηνά. γ) ποτέ δε θυμόμουν να μ’ έχει χαδέψει! δ) κάμε τον άνθρωπο. ε) Ο δάσκαλος πρόβαλε στο κατώφλι $˙$

 (Μονάδες 1,25+1,25=2,5) 4. α) Να χωρίσετε τα συνθετικά των παρακάτω λέξεων: **κοντοστάθηκα, πολύβουο** β) Να σχηματίσετε **έξι** νέες σύνθετες λέξεις (τρεις για κάθε μία από τις παραπάνω λέξεις) χρησιμοποιώντας το πρώτο συνθετικό αυτών των λέξεων και αλλάζοντας το δεύτερο συνθετικό.

 (Μονάδες 1+1,5=2,5)

**Γ. ΠΑΡΑΓΩΓΗ ΛΟΓΟΥ**

 Ήρθατε σε ένα άλλο σχολείο, στο Γυμνάσιο. Ένας καινούριος κύκλος ζωής αρχίζει. Να γράψετε στο **ημερολόγιό** σας για τις πρώτες σας μέρες στο καινούριο σχολείο εκφράζοντας τις πρώτες **εντυπώσεις** και τα **συναισθήματά** σας.

 (Μονάδες 10)